Endurtaka þarf hávaðamælingar við íbúðarhús á Fáskrúðsfirði þar sem íbúar hafa kvartað undan látum frá starfsemi frystihúss. Hávaði mældist yfir mörkum að næturlagi en ekki var ljóst hvort hann kom frá frystihúsinu eða læk í nágrenninu.
Hávaði við íbúðarhús í nágrenni frystihúss Loðnuvinnslunnar á Fáskrúðsfirði mælist enn yfir leyfilegum mörkum að næturlagi. Íbúar segja hávaðan ærandi og halda fyrir þeim vöku en fyrirtækið telur að hávaðinn sé ekki allur frá starfseminni heldur líka frá lækjum í nágrenninu. Heilbrigðiseftirlitið ætlar að láta endurtaka mælingar þegar vorleysingum lýkur.
Íbúar í námunda við frystihús Loðnuvinnslunnar hafa ítrekað kvartað undan hávaða frá kælibúnaði fyrirtækisins og hafa sjálfir mælt hávaða yfir leyfilegum mörkum. Heilbrigðiseftirlitið krafðist þess að fyrirtækið léti gera mælingar og var það gert 13. mars þegar vinnsla var í gangi og aftur viku síðar þegar slökkt var á búnaðinum.
Hávaði innan dyra mældist undir mörkum reglugerðar en íbúar hafa gagnrýnt að slíkar mælingar eigi að fara fram með lokaða glugga. Hávaðinn úti við húsvegg mældist yfir mörkum sem gilda um íbúðarhúsnæði og verslunar-, þjónustu- og miðsvæði að næturlagi en athygli vekur að læti voru yfir mörkum saman hvort kveikt var á kælibúnaðinum eða ekki. Fram kemur í mælingaskýrslu að önnur umhverfishljóð hafi haft mikil áhrif og bent er á að talsverður hávaði sé frá læk í nágrenninu og vatnsmagn í honum hafi mikil áhrif á hljóðvist.
Heilbrigðisnefnd fór yfir mælingaskýrslu og telur að frekari mælinga sé þörf. Loðnuvinnslan skuli endurtaka mælingar þegar vinnsla hefst í frystihúsinu og minni líkur séu á að leysingavatn í lækjum trufli mælinguna.
Endurtaka þarf hávaðamælingar við íbúðarhús á Fáskrúðsfirði þar sem íbúar hafa kvartað undan látum frá starfsemi frystihúss. Hávaði mældist yfir mörkum að næturlagi en ekki var ljóst hvort hann kom frá frystihúsinu eða læk í nágrenninu. 